Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 139/12/6603	Brezno, 2.7.2012
EEČ : 2-46-60-2012

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že v čase okolo 15.00 h dňa 18.03.2012 v obci XXXXX v pohostinstve zvanom Pod Javorom kričal na XXXXX, nar. XXXXX v XXXXX, trvale bytom XXXXX, XXXXX, aby išiel von, na čo vyšiel XXXXX von,  pred vchodové dvere do spomenutého pohostinstva a XXXXX vyšiel za ním a tu na XXXXX začal opäť XXXXX vykrikovať, pričom ho udrel päsťou odspodu do oblasti tváre tak, že XXXXX posunulo dozadu a spadol na zem chrbtom, ktorý si pri páde udrel a taktiež si udrel i zadnú časť hlavy a taktiež utrpel aj rozťatie spodnej pery, pričom zranenia poškodeného si nevyžiadali lekárske ošetrenie a práceneschopnosť,
lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Odôvodnenie:
Uznesením povereného príslušníka OR PZ OO PZ Pohorelá ČVS: ORP-253/PH-BR-2012 zo dňa 20 marca 2012 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie                                              XXXXX,  XXXXX v XXXXX, trvale bytom XXXXX, XXXXX XXXXX, pre prečin výtržníctva podľa § 364 ods. 1 písm. a / Tr. zákona na tom skutkovom základe, ako je uvedené vo výrokovej časti predmetného rozhodnutia. 

V uvedenej trestnej veci bolo vykonané vyšetrovanie, po ktorého skončení poverený príslušník PZ predložil na tunajšiu okresnú prokuratúru spisový materiál postupom podľa § 209 ods. 1 Tr. poriadku s návrhom na podanie obžaloby. 

	Prokurátor po preskúmaní predloženého vyšetrovacieho spisu a akceptovaní predloženého návrhu povereného príslušníka inicioval začatie konania o dohode o vine a treste a obvineného predvolal na okresnú prokuratúru za týmto účelom. 

	Zo strany obvineného bola na predmetnom konaní o dohode o vine a treste podaná informácia, že sa skutok, za ktorý je stíhaný mu bola uložená pokuta a to vo výške 10,- €. Pravdivosť svojho tvrdenia preukázal obvinený ústrižkom poštovej peňažnej poukážky, ktorá potvrdzuje zaplatenie sumy 10,- € adresátovi Obvodný úrad v Brezne, Nám. M.R. Štefánika 40, XXXXX. 

	Následne bol o súčinnosť požiadaný Obvodný úrad, Odbor všeobecnej vnútornej správy XXXXX s tým, aby tunajšej prokuratúre predložil právoplatné rozhodnutie, ktoré by preukazovalo postihnutie XXXXX za skutok , za ktorý je stíhaný v trestnom konaní. 

	Zo strany Obvodného úradu, Odbor všeobecnej vnútornej správy XXXXX bol predložený Rozkaz o uloženie sankcie č.: XXXXX zo dňa 20. apríla 2012. Toto rozhodnutie nadobudlo právoplatnosť dňa 11. mája 2012.

	Preskúmaním predloženého Rozkazu o uložení sankcie za priestupok som dospela k záveru,  že sa jedná o identický skutok, a síce napadnutie XXXXX XXXXX dňa 18. marca 2012 v čase o 15.00 h v obci XXXXX pred pohostinstvom Pod Javorom. 

	Podľa § 215 ods. 2 písm. b/ Tr. poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce. 

	Vzhľadom na predmetné skutočnosti, a síce, že sa skutok, pre ktorý je vedené trestné stíhanie bol obv. XXXXX už právoplatne postihnutý rozhodnutím Obvodného úradu, Odbor všeobecnej vnútornej správy XXXXX č.: XXXXX zo dňa 20. apríla 2012,  som rozhodla tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Gondová Medveďová
prokurátorka